TLU SA: Begrotingsrede is nutteloos | Die Vryburger
TLU SA: Begrotingsrede is nutteloos
Op die vooraand van die jaarlikse begrotingsrede betwyfel TLU SA of daar nog enige nut is om 'n staatsbegroting saam te stel en voor te hou.
"Ons is oortuig presies dieselfde geykte voordrag sal net weer opgedis word," sê mnr. Henry Geldenhuys. "Verder sal die beloofde geld vir spesifieke sake net weer in iemand se persoonlike koffer beland en nie aangewend word waarvoor dit geoormerk is nie. Dienslewering sal weer net 'n droom bly."
Indien die minister van finansies, mnr. Tito Mboweni egter 'n geloofwaardige begroting bekend wil stel, kan hy aandag skenk aan die volgende:
POLISIE: Voldoende befondsing om eerstens die SAPD te suiwer van onbevoegde, misdadige en korrupte polisiebeamptes en dan toe te sien dat daar effektiewe opleiding verskaf word ten einde 'n hoë-kwaliteit polisiediens te kan lewer. Die nodige middele vir die polisie om hulle werk te kan doen moet verskaf word. Spesialiseenhede wat spesifiek fokus op bepaalde misdaad soos plaasaanvalle moet geskep word. In kort wil ons sien dat die SAPD so bemagtig word dat hulle die werk na behore kan doen.
STAATSDIENS: Daar is geen vlak van die staatsdiens wat effektief funksioneer nie. Baie produktiewe ure gaan verlore omdat dienslewering in feitlik geen departement 'n prioriteit is nie. Suiwer die staatsdiens van onbevoegdheid deur na kundigheid te streef en die rasgedrewe beleid van SEB te laat vaar.
BELEGGINGSVERTROUE: Fokus op dit wat beleggingsvertroue sal skep. Dit behels dat vernietigende beleidsbenaderings soos onteiening sonder vergoeding noodwendig laat vaar moet word.
"Ons is baie bekommerd dat die ANC sal voortstu op hulle ideologiese pad van ekonomiese vernietiging," sê mnr Geldenhuys. "Die markkragte is uiteindelik die bepalende faktor wat sal besluit of daar ekonomiese groei sal wees. Dit beteken dat die regte dinge geïmplemteer moet word, wat dan vertroue vir beleggings sal skep. Die beleidsonsekerheid en in baie gevalle selfs die wegjaag van kapitaal, is ongelukkig die bestuurstyl van die ANC.
"Ekonomiese groei is nie dinge wat in staats- of begrotingsredes aangekondig word en dan word dit skielik die realiteit nie. Dit word verkry deur vanuit 'n stabiele en gesonde beleidsomgewing wat vertroue inboesem – iets wat die ANC geensins regkry nie – daarheen te presteer."